b'\n_START_ARTICLE_\nTom Boonen\n_START_SECTION_\n2002-2004\n_START_PARAGRAPH_\nTom Boonen startede sin karriere som professionel cykelrytter for Lance Armstrongs hold US Postal Service i 2002. Da han i sin f\xc3\xb8rste start i det pr\xc3\xa6stigefyldte verdenscupl\xc3\xb8b Paris-Roubaix kom p\xc3\xa5 tredjepladsen, blev det klart at man havde med et ekstraordin\xc3\xa6rt cykeltalent at g\xc3\xb8re. Men for US Postal m\xc3\xa5tte han som regel finde sig i at k\xc3\xb8re som hj\xc3\xa6lperytter for Armstrong og George Hincapie. Derfor valgte han at forlade holdet efter kun en s\xc3\xa6son. En s\xc3\xa5dan afg\xc3\xb8relse var meget ualmindelig for en s\xc3\xa5 ung rytter, og han blev kritiseret for afg\xc3\xb8relsen af Lance Armstrong og resten af holdet._NEWLINE_Boonen fik i stedet for kontrakt med det belgiske hold Quick Step-Davitamon som satsede meget p\xc3\xa5 Boonens specialiteter, endagsklassikerne og spurterne. I 2003 m\xc3\xa5tte han finde sig i at hj\xc3\xa6lpe sin mentor Johan Museeuw for det meste, men i 2004 blev han en af Quick Steps vigtigste ryttere. I for\xc3\xa5ret vandt han b\xc3\xa5de E3 Prijs Vlaanderen og Gent-Wevelgem. I till\xc3\xa6g blev der sejre p\xc3\xa5 to etaper i Tour de France, blandt andet den meget eftertragtede sidste etape p\xc3\xa5 Champs-\xc3\x89lys\xc3\xa9es i Paris.\n_START_SECTION_\n2005\n_START_PARAGRAPH_\nI 2005 blev Boonen Quick Steps kaptajn og takkede med en af de st\xc3\xa6rkeste s\xc3\xa6soner en cykelrytter har pr\xc3\xa6steret nogensinde. Han startede s\xc3\xa6sonen med en 2. plads i "Het Volk". Senere vandt han E3-prijs Harelbeke. I l\xc3\xb8bet af en uge i april stod Boonen for en sj\xc3\xa6lden st\xc3\xa6rk pr\xc3\xa6station. F\xc3\xb8rst vandt han 3. april Flandern Rundt, hvor han overraskede alle med at stikke fra resten af udbrydergruppen nogle kilometer fra m\xc3\xa5l. \xc3\x89n uge senere - 10. april - triumferede han i Paris-Roubaix, hvor han blandt andet slog sin tidligere holdkammerat George Hincapie i spurten. Han opfulgte i Tour de France 2005 da  Boonen vandt anden etape og tredje etape. Efter at have b\xc3\xa5ret den gr\xc3\xb8nne pointtr\xc3\xb8je p\xc3\xa5 ti etaper m\xc3\xa5tte han imidlertid udg\xc3\xa5 af l\xc3\xb8bet efter at have skadet kn\xc3\xa6et i et styrt p\xc3\xa5 den ellevte etape. Thor Hushovd, som l\xc3\xa5 p\xc3\xa5 andenpladsen i pointkonkurrencen, overtog dermed den gr\xc3\xb8nne tr\xc3\xb8je. Boonen kronede s\xc3\xa6sonen med at blive verdensmester 25.\xc2\xa0september, da han vandt spurten overlegent. Han vandt totalt 17 enkeltsejre det \xc3\xa5r, i till\xc3\xa6g til at vinde Belgien Rundt sammenlagt._NEWLINE_Hans triumfer i 2005 s\xc3\xb8rgede for at give ham en r\xc3\xa6kke udm\xc3\xa6rkelser. Det franske cykelmagasin V\xc3\xa9lo d\'Or k\xc3\xa5rede Boonen til \xc3\xa5rets bedste cykelrytter foran Tour de France-vinderen Lance Armstrong. I till\xc3\xa6g blev han k\xc3\xa5ret til \xc3\xa5rets idr\xc3\xa6tsud\xc3\xb8ver i Belgien og \xc3\xa5rets sportspersonlighed i samme land.\n_START_SECTION_\n2006\n_START_PARAGRAPH_\nI 2006 fortsatte Boonen at k\xc3\xb8re godt p\xc3\xa5 cykels\xc3\xa6det. Han forsvarede blandt andet sin titel i Flandern Rundt i april. Totalt blev der 19 sejre den s\xc3\xa6son. Han klarede imidlertid ikke at vinde en eneste etape i Tour de France og fuldf\xc3\xb8rte ikke l\xc3\xb8bet men k\xc3\xb8rte med den gule f\xc3\xb8rertr\xc3\xb8je i fire dage.\n_START_SECTION_\n2007\n_START_PARAGRAPH_\nBelgieren begyndte s\xc3\xa6sonen i 2007 godt og vandt fire etaper i Tour of Qatar og sluttede som nummer to efter holdkammeraten Wilfried Cretskens. I marts 2007 vandt han Kuurne-Bruxelles-Kuurne og E3 Prijs Vlaanderen. Tom Boonens for\xc3\xa5rss\xc3\xa6son 2007 blev dog ikke rigtig som han havde h\xc3\xa5bet p\xc3\xa5 eftersom han fik maveproblemer og formen kunne have v\xc3\xa6ret bedre. Boonen vandt derfor ingen af for\xc3\xa5rsklassikerne men sluttede dog som nummer seks i Paris-Roubaix, mindre end en minut efter vinderen Stuart O\'Grady. Han sluttede ogs\xc3\xa5 p\xc3\xa5 tredjepladen i Milano-Sanremo._NEWLINE_Ved Tour de France vandt han 6. og 12. etape og den gr\xc3\xb8nne pointtr\xc3\xb8je. Dette blev Belgiens f\xc3\xb8rste gr\xc3\xb8nne pointtr\xc3\xb8je siden Eddy Planckaert i 1988. Hverken Alessandro Petacchi eller Robbie McEwen var t\xc3\xa6t p\xc3\xa5 at tage sejren.\n_START_SECTION_\n2008\n_START_PARAGRAPH_\nS\xc3\xa6sonen 2008 begyndte p\xc3\xa5 bedste t\xc3\xa6nkelige m\xc3\xa5de da han vandt Tour of Qatar sammenlagt, men blev ogs\xc3\xa5 l\xc3\xb8bets bedste sprinter. Under l\xc3\xb8bet vandt han tre etaper og hans hold Quick Step-Innergetic vandt holdtidsk\xc3\xb8rslen. Tom Boonen vandt nogle uger senere 2. etape af Tour of California._NEWLINE_Ved Flandern Rundt, som var hans f\xc3\xb8rste hovedm\xc3\xa5l for s\xc3\xa6sonen, viste han god form men p\xc3\xa5tog sig en defensiv rolle da hans holdkammerat Stijn Devolder undslap og derefter vandt. En uge efter, sprintede han fra Fabian Cancellara og Alessandro Ballan 500 meter f\xc3\xb8r m\xc3\xa5l og vandt Paris-Roubaix. I juni 2008 blev det kendt at Boonen havde afgivet en en positiv urinpr\xc3\xb8ve som viste brug af kokain. Pr\xc3\xb8ven blev taget 25. maj, tre dage f\xc3\xb8r etapel\xc3\xb8bet Belgien Rundt. Kokain er ikke betegnet som doping i cykelsport n\xc3\xa5r det er brugt udenfor konkurrence, og Boonen blev derfor ikke udelukket. Alligevel ville hverken arrang\xc3\xb8rene af Schweiz Rundt eller Tour de France at han skulle deltage i deres l\xc3\xb8b. _NEWLINE_I stedet for Tour de France deltog han derfor i \xc3\x98strig Rundt og fik en etapesejr. I august vandt han to etaper i ENECO Tour. Han vandt ogs\xc3\xa5 sine f\xc3\xb8rste etaper i Vuelta a Espa\xc3\xb1a da han tog etapesejren p\xc3\xa5 den 3. og 16. etape.\n_START_SECTION_\nPrivat\n_START_PARAGRAPH_\nTom Boonen er s\xc3\xb8n til Andre Boonen, som var en professionel cykelrytter mellem 1979 og 1984. Han er ogs\xc3\xa5 f\xc3\xa6tter til Jasper Melis, som om var stagiaire p\xc3\xa5 Quick Step-Innergetic i 2005. Tom Boonen bor siden 2005 i Monaco.'